ཀྱང་སུན་ཕྱུང་བས་མི་འཐད་དེ། དེ་ལྟ་ན་ཕྱག་ཆེན་ངོས་འཛིན་མེད་པར་འགྱུར་རོ། །ཡང་ཆོས་དྲུག་ལ་ཕྱག་ཆེན་དུ་བརྗོད་སྙམ་ན་ཡང་སྐབས་ཀྱི་བརྡའ་ཆད་འཆོལ་ཞིང་། གཞན་གྱི་གདམས་ངག་སྒོམ་བཞིན་དུ་ཞེས་པའི་སྐྱོན་ཡང་འཇུག་པར་འགྱུར་རོ། །དེས་ན་དྭགས་ལུགས་ཕྱག་ཆེན་འདིའི་རྩ་བའི་ཁུངས་ནི་ཤིན་ཏུ་རྨད་དུ་བྱུང་བའི་རྒྱུད་བཀའ་ཡང་དག་པའི་ཚད་མའི་ནང་ཚན་སེམས་དངོས་པོའི་གནས་ལུགས་ཀྱི་ཚིགས་བཅད་འདི་དག་ཡིན་པས་སྔགས་ཀྱི་ཕྱག་ཆེན་ཡིན་པ་དང་། དེ་མདོ་ལས་ཆེས་གསལ་བར་མ་བསྟན་པའམ། གལ་ཏེ་ཕྱོགས་རེ་ཙམ་ནས་གསལ་བར་བསྟན་རུང་མྱུར་དུ་ཐོབ་པའི་ཐབས་ཟབ་མོ་མ་བསྟན་པས་མདོ་དང་ཐུན་མོང་མིན་པ་ཞེས་བྱས་ཀྱང་ཆོག་ལ། ཐུན་མོང་པ་ཞེས་ཀྱང་ཆོག་སྟེ་མདོ་སྡེའི་ཡང་དགོངས་གཞིའི་གཙོ་བོ་འདི་ཡིན་མོད་གསལ་མིན་གྱི་ཁྱད་པར་ཙམ་མོ། །རྒྱུད་འདི་ནས་བཤད་པའི་ཕྱག་ཆེན་ནི་དབང་བཞི་པ་མཆོག་ཏུ་མི་འགྱུར་བའི་ཡེ་ཤེས་ཉིད་ཡིན་ཏེ། ཐབས་དང་ཤེས་རབ་བདག་ཉིད་ཅན། །ཨེ་ཝཾ་ཞེས་བཤད་པ་སོ། །འོ་ན་ལྷན་ཅིག་སྐྱེས་སྦྱོར་གྱི་སྤྲོས་བྲལ་རྟོགས་པ་ལ་འགྱུར་མེད་བདེ་བའི་ཡེ་ཤེས་ཡོད་མེད་གང་། ཡོད་ན་མངོན་སུམ་གྱིས་གནོད་ལ། མེད་ན་ཕྱག་ཆེན་གྱི་ངོ་བོ་དེ་ནས་མཐོང་བར་བཤད་པས་སོ། །ཞེས་དོགས་ན་འདི་དག་ལ་རྣམ་དབྱེ་ལེགས་པར་ཕྱེ་ནས་སྨྲ་བར་བྱ་སྟེ། དེ་ལ་བསྲེ་འཕོ་ལས་ཅིག་ཅར་རིམ་གྱིས་པའི་ལམ་གཉིས་གསུངས་པའི་ཅིག་ཅར་བའི་ལམ་ལ། ལུས་དངོས་གནས་ནས་གྲོང་འཇུག་ལ་ཐུག་གི་བར་ཡན་ལག་དང་བཅས་པའི་ཁྲིད་ཚུལ་དང་གྲོལ་ལུགས་བསྟན་པ་ལས། སེམས་དངོས་པོའི་གནས་ལུགས་བསྟན་པས་གྲོལ་བའི་གང་ཟག་དེ་ལ་སྐྱེས་པའི་ཕྱག་ཆེན་དེ་སྤྱིར་བཞི་པའི་དོན་གྱི་ཕྱག་ཆེན་ཉིད་ཡིན་ཞེས་བྱའོ། །ད་ེལ་རྩ་བའི་ཅིག་ཆར་རིམ་གྱིས་གཉིས་ལས། ཅིག་ཅར་པར་ནང་ཚན་དུ། ལུས་དང་སེམས་དངོས་གནས་ལུགས་བསྟན་ཞིང་ཤེས་ནས་གྲོལ་བ། སྨིན་བྱེད་དབང་དུས་སུ་གྲོལ་བ་རྣམས་ཅིག་ཅར་བའི་མཆོག་དང་། བསྐྱེད་རིམ་སྐབས་ཀྱི་ཟུང་འཇུག་གིས་གྲོལ་བ་དང་། གཏུམ་མོ་ལྟ་བུར་ཡང་ལས་གཏུམ་བསྒོམས་པས་མཆོག་གཏུམ་དུ་འཕོས་པ་སོགས་ནི་ཅིག་ཅར་བ་བར་མ་དང་། ལས་ཉམས་མཆོག་རིམ་པར་སྐྱེས་པ་ཅིག་ཅར་བའི་ཐ་མར་བཟུང་དགོས་ལ། དེ་ལས་ཅིག་ཅར་བ་རབ་ཏུ་བྱས་པའི་སེམས་དངོས་གནས་ཀྱི་གྲོལ་ལུགས་གཉུག་མ་ཆིག་ཆོད་དུ་གྲོལ་བར་ཁྲིད་པས་དོན་གྲུབ་པ་དེ་ཡིན་ལ། ཚིག་བསྡུས་སུ་གྲགས་པ་ཐོད་རྒལ་བའི་ལམ་གྱིས་གྲོལ་བ་ནི་ལས་གཏུམ་མཆོག་གཏུམ་དུ་ན་འཕར་འགྲོ་བ་ལྟ་བུའི་ཅིག་ཅར་བ་བར་མ་རྣམས་ལས་དབང་པོ་རྣོ་ཞིང་། ཅིག་ཅར་བ་རབ་དེ་ཡང་མ་ཡིན་པའི་བར་མ་ལྟ་བུ་ཞིག་གི་ངེས་པའོ། །སེམས་དངོས་གནས་ལ་རིམ་གྱིས་པའི་ལམ་ལྷན་ཅིག་སྐྱེས་སྦྱོར་ཞེས་གསུངས་པ་ནི། ལམ་སྟོན་ཚུལ་རང་གི་བབས། བསྲེ་འཕོ་རྩ་བའི་ཅིག་ཅར་རིམ་གྱིས་གཉིས་ཀྱི་རིམ་གྱིས་པ་མན་ཆད་ཀྱི་དབང་དུ་ཡིན་ཀྱང་གང་ཟག་གི་ཁྱད་པར་གྱིས་མ་ངེས་པའང་ཡོད་དོ། །དེ་ལས་གཉུག་མ་ཆིག་ཆོད་དུ་འཁྲིད་པས་མངོན་དུ་འགྱུར་བ་དང་། ཐོད་རྒལ་དུ་ཁྲིད་པས་དང་། མཆོག་གཏུམ་གྱི་ཡེ་ཤེས་ངོ་མ་དང་། སྦྱོར་དྲུག་པའི་ཏིང་ངེ་འཛིན་གྱིས་མི་འགྱུར་བའི་བདེ་བ་རྣམས་དོན་དང་། རྣམ་པ་ཐམས་ཅད་མཚུངས་ཤིང་རྣམ་ཀུན་པའི་སྐུ་ལ་སོགས་པའི་ཐད་ནས་ཀྱང་མཉམ་པ་ཡིན་ནོ། །ཕྱག་ཆེན་གྱི་ཁྲིད་ཚུལ་དེ་གཉིས་མདོའི་དོན་གྱི་སྙིང་པོར་གནས་ཀྱང་། མདོ་ལས་ངོ་བོའི་མཚན་ཉིད་གསལ་རྫོགས་སུ་མ་བསྟན་ཞིང་ལམ་གྱི་མྱུར་ཁྱད་དེ་འདྲའང་མ་བསྟན་པས་སྔགས་ཐུན་མོང་མ་ཡིན་པ་ཞེས་བྱའོ། །འདི་གཉིས་ལ་རྟོགས་པ་དོན་དབང་ལས་གཞན་པའི་དབང་སྔོན་འགྲོ་མི་དགོས་ཤིང་། ལྷག་པར་ཅིག་ཅར་བའི་དེ་ལ་བླ་མས་སེམས་དངོས་གནས་ཀྱི་ཚུལ་བསྟན་པ་ཙམ་གྱིས་ལོག་ལྟ་མི་སྐྱེ་བར་མ་ཟད་མོས་གུས་ཀྱི་སྣང་བ་ཚད་མེད་འཆར་བས་བསྟན་དུས་དེ་ཉིད་དུ་སྨིན་གྲོལ་དུས་གཅིག་པར་འབྱུང་བའམ། བླ་མ་དང་དམ་པའི་དོན་ལ་ངེས་ཤེས་དང་མོས་གུས་ཐོབ་པས་བགས་ཀྱིས་སྨིན་ནས་མྱུར་དུ་ཡེ་ཤེས་མཐོང་བའི་གྲོལ་བ་ཐོབ་ཅིང་། དེའི་ཚེ་ལུས་སེམས་ཕྱོགས་ཕྱོགས་སུ་མ་ལུས་པར་ཆ་མཉམ་པའི་་ཚུལ་གྱིས་མི་འགྱུར་བའི་ཡེ་ཤེས་རྫོགས་པར་འགྱུར་ཞིང་། ཐོད་རྒལ་བར་བཤད་བྱ་རྒྱས་བསྡུས་ཙམ་ལས་གཞན་ཚུལ་གཅིག་པའི་ཚུལ་གྱིས་གྲོལ་བར་འགྱུར་རོ། །དེ་ལྟར་དངོས་གནས་ཀྱི་ཚུལ་བསྟན་དུས་དེ་ཁར་གྲོལ་ན་སྨོས་ཅི་དགོས། མ་གྲོལ་ཡང་དད་པ་ཆེན་པོ་སྐྱེ་བས། དེའི་ཚེ་དད་པའི་སྣང་བ་ལ་བྱིན་རླབས་ཀྱི་བབས་ཆེན་པོ་འཆར་བས། གོ་ཉམས་རྟོགས་གསུམ་དུ་ཕྱེ་བའི་ཉམས་ཀྱི་ཚུལ་དུ་རྟོགས་པར་འགྱུར་བ་ལ་ཡང་ཚིག་དབང་ལྷུར་འདོན་དུ་བསྐུར་བས་ཐོབ་པའི་ཐ་སྙད་བྱ་ཞིང་དོན་གྱིས་ཡང་དེ་ཉིད་དོ། །གལ་ཏེ་ཉམས་ཙམ་ཡང་དུས་དེར་མ་སྐྱེས་པ་ཞིག་ནའང་མོས་གུས་ཆེན་པོའི་ཤུགས་ཀྱིས་མྱུར་དུ་རྟོགས་པ་ཐོབ་པར་འགྱུར་རོ། །སྤྱིར་དབང་བཞི་པ་ལྷུར་འདོན་དུ་བསྐུར་བ་གཏན་མི་འཐད་སྙམ་ན། ཛཱ་ལན་དྷ་རི་པས་རྒྱལ་པོ་གོ་པི་ཙནྡྲར་བུམ་སྟོང་གི་བརྡས་བསྐུར་བ་དེ་ཅི་ཡིན། དེ་གྲུབ་ཐོབ་ཀྱི་སྤྱོད་ཡུལ་ལོ་ཞེན། འདིར་ཡང་སྐལ་བའི་ཁྱད་པར་སོ་སོ་མཁྱེན་པ་ལ་གྲུབ་པ་ཐོབ་དགོས་ཤིང་བརྒྱུད་པའི་བླ་མ་རྣམས་ནི་དེ་ཁོ་ནའོ། །དེ་བས་སྐྱོན་གར་ཆགས། འོན་ཀྱང་དེང་སང་ནི་ཉན་པ་ལ་དབང་ཙམ་གྱི་དོན་དུ་ཁྲིད་ཀྱི་དང་པོར་དབང་བསྐུར་རྒྱས་པ་དག་ཀྱང་མཛད་པའི་སྲོལ་ལོ། །ལྷན་ཅིག་སྐྱེས་སྦྱོར་གྱིས་དབང་པོ་རིམ་གྱིས་པ་འཁྲིད་པའི་དང་པོར་ཞི་ལྷག་མདོ་དང་ཐུན་མོང་པ་ཁོ་ན་སྟོན་པའི་ཕྱིར་དབང་མེད་ཀྱང་ཆོག་ལ། སྤྲོས་བྲལ་ཡང་མདོ་དང་ཐུན་མོང་ཡིན་མོད་ཀྱི། རང་བཞིན་ཡོངས་སུ་ཤེས་པར་འཕོ་མྱུར་བའི་ཁྱད་དེ་སྔགས་ཀྱི་ཐབས་ཟབ་མོའི་ཁྱད་པར་ཡིན་མོད། དེ་ཡང་གསང་སྔགས་བྱིན་རླབས་ཀྱི་ལམ། བྱིན་རླབས་མོས་གུས་ཀྱི་ལམ་ཟེར་བས་མོས་གུས་ཀྱི་རང་སྣང་ལས་བྱིན་རླབས་འཕོ་བའི་དབང་ཐོབ་ནས་རྟོགས་གྲོལ་དུས་གཅིག་གམ་སྨིན་གྲོལ་དུས་གཅིག་ཏུ་འབྱུང་བས། བཞི་པའི་དབང་མ་བསྐུར་ཀྱང་ཐོབ་པ་ཞིག་བྱུང་བས། དབང་གི་ངོ་བོ་རང་བཞིན་ཤེས་པ་དེ་ཁ་ཡང་བཞི་པའི་དབང་དོན་ཡིན་མོད། འོན་ཀྱང་ནང་གསེས་གང་ཟག་དབང་རྟུལ་དང་ཕྲད་པའི་ཚེ། དེས་མཐོང་བའི་སྤྲོས་བྲལ་ལ་ལྟ་བ་སྟོང་ཉིད་ཀྱི་ཆ་ནས་བཞི་པའི་དབང་དོན་དུ་ཡོད་ཀྱང་། ཉམས་མྱོང་བདེ་བའི་ཆ་ནས་ཅུང་ཟད་མེད་དེ། དེའི་དོན་ནི་ཐབས་ལམ་པས་ལུས་ལ་གཙོ་བོར་གནད་དུ་བསྣུན་པས་རྟེན་གྱི་ཁམས་ཡེ་ཤེས་སུ་འཕོས་ཤིང་། དེས་དབང་བྱས་པའི་ཚུལ་གྱིས་བརྟེན་པའང་ཡེ་ཤེས་སུ་འཕོས་པ་ཡིན་ལ། སེམས་ལ་གནད་བསྣུན་གཙོ་ཆེ་བའི་ཆ་འདིར་དབང་པོ་རྣོ་ཞིང་ཉམས་རྩལ་ཆེ་ན་ཕྲ་བ་བརྟེན་པ་དག་ཤུགས་ཀྱིས་ཕྲལ་ཡང་འཕྲལ་མར་ཡེ་ཤེས་སུ་འཕོ་ནུས་མོད། དེ་ལྟ་མིན་པ་ལ་རེ་ཞིག་སེང་གེ་མངལ་རྒྱ་སོགས་ཀྱི་དཔེར་སོང་ནས་སེམས་དག་པས་ལུས་དག་པར་ཕྱོགས་ཀྱང་རྫོགས་པར་འདག་དཀའ་ལ། ལུས་ཟུངས་དྭངས་མར་མ་འཕོས་པ་དེ་སྲིད་ཉམས་མྱོང་བདེ་བ་ཆེན་པོ་མི་འཆར་བས། སྤྲོས་བྲལ་རྟོགས་པ་ཙམ་ལ་འགྱུར་མེད་བདེ་བར་གསུངས་པ་རྣམས་ནི་ངོ་བོའམ་རང་བཞིན་ཙམ་གྱི་སྒོ་ནས་དེར་གསུངས་ལ། ད་དུང་དེ་རྣམ་པས་ཁྱད་པར་དུ་བྱེད་དགོས་པ་ལ། དེ་མཐར་ཐུག་པ་ནི་དབང་རྟུལ་གྱི་ངེས་པས་བཞག་ན་སྒོམ་མེད་ཆུང་འབྲིང་ཆེ་བ་གང་རུང་ནས་མངོན་དུ་བྱེད་དེ་སྒོམ་མེད་ཆེན་པོ་ནས་འཇའ་ལུས་འགྲུབ་པ་དེའི་ཚེ་ནི་རྣམ་ཆ་བདེ་ཆེན་ཡང་མི་འབྱུང་བའི་ཐབས་མེད་དེ་ལུས་ཡོངས་སུ་དྭངས་པའི་དབང་གིས་སོ། །ཡང་དབང་འབྲིང་ལ་རོ་གཅིག་ཆེན་པོ་ཙམ་ནས་བཞི་པའི་ཡེ་ཤེས་མཐར་ཐུག་པར་འཕོ་བ་དང་། དབང་རྣོན་ལ་སྤྲོས་བྲལ་ཉིད་ནས་ཏེ། དེའི་ཕྱིར་ས་ལམ་ཕན་ཚུན་སྦྱར་བ་ཡང་དབང་རྣོན་ལ་ཕན་ཚུན་ངོ་བོ་རྣམ་པ་གང་གི་ཆ་ནས་ཀྱང་ཁྱད་མེད་དུ་འབྱོར་ཞིང་། རྟུལ་པོ་ལ་རེ་ཞིག་བཏགས་པ་བ་ཙམ་དུ་འགྱུར་ཡང་། དོན་ངོ་བོ་གཅིག་པའི་ཕྱིར་གྲུབ་འབྲས་ཐིག་གཅིག་ཏུ་འོང་ཏེ་སྤྲོས་བྲལ་མཐོང་བའི་སྟོང་ཕྱོགས་ཀྱི་རྟོགས་པ་དང་། །ཐབས་ལམ་གཞན་གྱི་འོད་གསལ་གཉིས་རང་བཞིན་ཤེས་ལུགས་ལ་ནུས་པ་ཆེ་ཆུང་སོགས་མཚུངས་པས་སོ། །ཡང་འདིའི་སྤྲོས་བྲལ་ནས་མི་སློབ་པ་དང་། ཐབས་ལམ་པའི་འོད་གསལ་ནས་མི་སློབ་པར་འཕོ་བ་མྱུར་ཁྱད་མཚུངས་པས་ཡིན་ཞེས་བརྗོད་དུ་རུང་ཙམ་ཡིན་མོད། ཞིབ་པར་ན་རྣམ་པས་ཁྱད་པར་དུ་གང་ལ་བྱས་པ་དེས་མྱུར་པ་ཡིན་ནམ་སྙམ་མོ། །དེས་ན་བསྲེ་འཕོའི་སེམས་ཁྲིད་གོང་མ་གཉིས་ཀྱི་ལྟ་བ་རྟོགས་པ་ནི་མི་འགྱུར་བདེ་བ་ཇི་བཞིན་པ་དང་། ལྷན་ཅིག་སྐྱེས་སྦྱོར་འདིས་རྟོགས་ལ་དབང་པོའི་ཁྱད་ཀྱིས་རྣམ་པས་ཁྱད་པར་དུ་བྱས་པ་རེ་ཞིག་གི་བར་ལ་ཡོད་མེད་སྣ་ཚོགས་སུ་འགྱུར་བ་ཤེས་དགོས་སོ། །ཕྱི་མ་འདི་ལ་དབང་སྤྲོས་བཅས་མ་བསྐུར་ཀྱང་དོན་གྱིས་ཐོབ་ཚུལ་དེ་ལྟར་ཡིན་ལ། འོན་ཀྱང་ཉན་པར་དབང་བ་ཙམ་གྱི་ཕྱིར་དབང་དགོས་མིན་ལ། སྤྱིར་སེམས་བསྐྱེད་ཁྱད་པར་ཅན་དང་ལྡན་ཞིང་མ་དད་པ་མེད་ནའང་སྔགས་རྒྱུད་ཉན་རུང་ཡིན་པར་ཇོ་བོ་རྗེ་སོགས་ཀྱིས་གསུངས་མོད། འདིར་ཏིང་ངེ་འཛིན་གྱིས་སྤྲོ་བསྡུའི་དབང་གིས་དབང་གོ་ཆོད་པ་ཡིན་ལ། འོན་ཀྱང་གང་ཟག་རྟོག་པ་ཤས་ཆེ་ན་སྤྲོས་བཅས་ཀྱིས་བསྐུར་བ་ཡིན་ནོ། །ཉན་རུང་ལ་དབང་དགོས་པའང་མདོ་སྔགས་ཐུན་མོང་ཁོ་ན་ལ་དེར་མ་ངེས་པས། ཁྲིད་འཆད་ཚུལ་ཞིབ་མོ་ཙམ་མི་བྱེད་ན། རྩེ་གཅིག་གི་ཞི་ལྷག་རྒྱས་པར་བཤད། སྤྲོས་བྲལ་འབྲིང་པོ་ཙམ། རོ་གཅིག་སྒོམ་མེད་བསྡུས་པར་འཆད་པའི་ཞི་ལྷག་སྐབས་མདོ་ལས་ལྷག་པོ་ཆེར་མེད་ཕྱིར་ཉན་དབང་མེད་པས་རུང་། སྤྲོས་བྲལ་སྐབས་ཕལ་ཆེར་མདོ་དང་མཐུན་ཡང་གནད་ཀྱི་ཁྱད་པར་འགའ་རེ་ཡོད་པ་ལ་ལོག་ལྟ་སྐྱེས་དོགས་སོགས་ཀྱི་དགག་བྱ་ཆེར་མེད་པས་དབང་མ་བསྐུར་ཡང་མི་འགལ། རོ་གཅིག་སྒོམ་མེད་ལ་ཡང་ཐུན་མོང་པའི་ཆོས་སྐད་ཀྱིས་ཐུན་མོང་མིན་པ་རྟོགས་སུ་འཇུག་པ་ལྟ་བུས་ཆེས་གསང་སྒྲོགས་སུ་འགྱུར་བའི་དགག་བྱ་མི་ཆེ་ཡང་ཉན་དབང་གི་དོན་ནི་ཏིང་ངེ་འཛིན་དབང་གིས་འགྲུབ་བོ། །འགའ་ཞིག་ན་རེ། བཀའ་ཕྱག་ཆུ་བོ་གཉིས་འདྲེས་ཞེས་བྱུང་ཡང་། དེའི་ཕྱག་ཆེན་དེ་སྔགས་ཀྱི་ཕྱག་ཆེན་གཞན་ཡིན་ལ། བཀའ་གདམས་ནི་གཙོ་བོར་ད་ལྟའི་ཕྱག་ཆེན་འདི་ལས་ཡིན་པས་བརྡའ་ཆད་དེས་མི་གནོད་དོ་ཅེ་ན། སྔགས་ཀྱི་ཕྱག་ཆེན་གཞན་དེ་ངོས་འཛིན་དགོས་ཤིང་། སྤྱིར་དེ་ངོས་བཟུང་ཙམ་གྱིས་ཀྱང་མི་ཆོག་ཏེ། རྗེ་ཕག་གྲུས། གོ་ཆ་གཉིས་ལ་བརྟེན་ནས་ནི། །རྣམ་རྟོག་ལམ་དུ་བྱེད་པ་ཡི། །མཚན་ཉིད་ཐེག་པས་མ་བསླད་པ། །ཞེས་གསུངས་པ་དང་འགལ་ཞིང་། རྗེ་བཙུན་དེ་རྗེ་དྭགས་པོའི་དངོས་སློབ་ཡིན་པས་དྭགས་ལུགས་ཀྱི་ཕྱག་ཆེན་མདོ་སྔགས་གང་ཡིན་ལ། ཁོང་ཉིད་ཐུགས་རྒྱུས་ཆེ་བ་དང་། ལྷག་པར་བཀའ་ཡང་མའི་ཁུངས་ཡོད་པའི་ཕྱིར་ན་མི་འཐད་ཅིང་། བརྡའ་ཆད་མི་འཐད་པའང་། བོད་དུ་ཕྱག་རྒྱ་པར་གྲགས་པའི་ཐ་སྙད་སེམས་ཕྱོགས་གཙོ་བོར་འདོན་པ་ཡིད་ལ་མི་བྱེད་པའི་གྲུབ་མཐའི་ཕྱོགས་ལ་བརྗོད་པ་ལས་ཐབས་ལམ་པ་སོགས་ལ་དེར་བརྗོད་བྱེད་པ་མ་བྱུང་ཞིང་། བཀའ་ཕྱག་ཆུ་བོ་གཉིས་འདྲེས་ཟེར་པའང་འཇིག་རྟེན་གྲགས་ཚོད་དང་བསྟུན་པའི་ཐ་སྙད་ཡིན་པས་སོ། །ཁྱེད་ལྟར་ན་ས་སྐྱ་པ་དང་དགེ་ལྡན་པ་སོགས་ལའང་དེའི་ཐ་སྙད་དུ་འགྱུར་ཏེ། ས་པཎ་ལམ་འབྲས་ཀྱི་བདག་པོ་ཡིན་པས་དེ་ལ་ཕྱག་ཆེན་མངའ་ཞིང་། བཀའ་གདམས་པའི་དགེ་བཤེས་འགའ་ལས་ལམ་རིམ་གསན་པ་དང་། རྗེ་ཙོང་ཁ་པས་རིམ་ལྔ་ལམ་རིམ་གཉིས་ཀ་གསན་ཅིང་ཉམས་སུ་བཞེས་པས་སོ། །ཡང་མི་ལ་ཡན་དུ་སྔགས་ཀྱི་ཕྱག་ཆེན་ཐུགས་ཉམས་སུ་བཞེས་ཤིང་གཞན་ལའང་འཆད་པས་ཕྱག་རྒྱ་བ། དེ་ནས་ནང་དུ་དེ་ཐུགས་ཉམས་སུ་བཞེས་ཤིང་། ཕྱིར་གདུལ་ཕལ་ཆེར་དོན་བཀའ་གདམས་ལུགས་ཀྱིས་མཛད་པས་ཕྱི་ནང་སྦྲེལ་ནས་བཀའ་ཕྱག་ཆུ་བོ་གཉིས་འདྲེས་ཞེས་བྱས་པའོ་ཞེ་ན། དེ་ལྟར་བྱས་ཚེ་བཀའ་གདམས་རང་ཟེར་བ་དེ་སྐྱེས་བུ་གསུམ་གྱི་ལམ་རིམ་ཡིན་ན། འདིར་གོ་ཆ་གཉིས་མ་ལ་བྱས་པས་བཀའ་གདམས་གང་ལ་ཟེར་ཡང་མ་ཤེས་པའི་སྐྱོན་དུ་འགྱུར་རོ། །ཡང་བཀའ་གདམས་པའི་ལག་ནས་བྱུང་བས་བཀའ་གདམས་སོ་སྙམ་ན། ཇོ་བོ་ནས་བརྒྱུད་པའི་བདེ་མཆོག་སོགས་ཀྱང་བཀའ་གདམས་སུ་འགྱུར་ལ། འདོད་ན་བཀའ་གདམས་ཁུངས་སུ་ཕྱུང་ནས་ཕྱག་ཆེན་མདོ་ལུགས་སུ་སྨྲ་བ་དང་འགལ་ལོ། །དེ་ན་རེ་ཁོ་བོ་ཅག་བཀའ་གདམས་ཡིན་ཚད་མདོ་སྡེའི་གདམས་པར་མི་སྨྲ་ཡང་། བཀའ་གདམས་ཀྱི་ནང་ཚན་མདོ་ལུགས་ཁོ་ནར་ཡོད་པའི་ཕྱག་ཆེན་གོ་ཆ་གཉིས་མ་དེ་ལ་ངོས་འཛིན་ནོ་ཅེ་ན། བཀའ་གདམས་ཞེས་པའི་མིང་སྐྱེས་བུ་གསུམ་གྱི་ལམ་རིམ་ལ་བརྟེན་ནས་ཡིན་པར་ནི་བཀའ་གདམས་འཛིན་པ་རྣམས་ཀྱིས་བཤད་པས་འཁྲུལ་པ་མེད་ལ། དེ་འཛིན་པ་ལ་ཡོད་ཚད་ཀྱི་མན་ངག་བཀའ་གདམས་སུ་འགྱུར་ན་ནི་ཕྱག་རྒྱ་པ་ལ་ཡོད་པའི་རྫོགས་ཆེན་ཡང་ཕྱག་ཆེན་དུ་འགྱུར་རོ། །ཁོ་ན་རེ་འདི་ལ་བྱེ་བྲག་ཡོད་དེ། བཀའ་གདམས་པའི་གོ་ཆ་གཉིས་མར་གྲགས་པ་འདིའི་ཁུངས་བཀའ་གདམས་མ་གཏོགས་གཞན་ནས་མ་བྱུང་བས་བཀའ་གདམས་སུ་བརྗོད་པ་ནི་ས་ལུགས་ཀྱི་མཁའ་སྤྱོད་མ་ཟེར་བ་དང་མཚུངས་སོ་ཞེ་ན། བཀའ་གདམས་ཞེས་རྩ་བའི་ཆོས་གང་ལ་གདགས་རྒྱུ་དེ་ལས་གཞན་པ་ཏེ། དེའི་ཡན་ལག་ཏུ་མི་གཏོགས་པའི་ཆོས་ཚན་དེ་ཐུན་མོང་མིན་ཚུལ་གྱིས་བཀའ་གདམས་པ་ལ་མངའ་ཡང་དེ་བཀའ་གདམས་སུ་མི་འགྱུར་པ་ནི། མཁའ་སྤྱོད་མ་ས་སྐྱ་པ་ལ་མངའ་ཡང་དེ་ལམ་འབྲས་ཀྱི་ཆོས་སྐོར་མ་ཡིན་པས་ལམ་འབྲས་མི་ཟེར་བ་དང་། རྙིང་མ་པར་མངའ་ཚད་ཀྱི་ཆོས་ལ་རྫོགས་ཆེན་མི་ཟེར་བ་བཞིན་ནོ། །ཕ་རོལ་པོ་ན་རེ་ལམ་རིམ་ཁོ་ན་ལ་བཀའ་གདམས་ཟེར་ན་བཀའ་གདམས་གཞུང་དྲུག་ཅེས་པའང་མི་འཐད་དོ་ཞེ་ན། དེ་ནི་ལམ་རིམ་དང་རྒྱབ་ཆོས་ལུང་གི་ཚུལ་དུ་འགྲེལ་བས་དེར་བཞག་གི །གོ་ཆ་གཉིས་མ་ནི་ལམ་རིམ་གྱི་རྒྱབ་ཆོས་སམ་ཡན་ལག་གམ། དེ་ལས་ཁོལ་ཕྱུང་སོགས་མིན་པར་ཁོ་རང་རྐང་ཚུགས་པ་ཞིག་པས་བཀའ་གདམས་སུ་བརྗོད་དོན་མེད་ལ། གལ་ཏེ་ལམ་རིམ་གྱི་ཡན་ལག་ཙམ་དང་། དེ་ལས་སྐྱེས་བུ་སོ་སོའི་ཁོལ་འདོན་ཙམ་ཡིན་ན་ཡང་སྤྱིར་བཏང་བཀའ་གདམས་ཞེས་བརྗོད་རུང་ཙམ་ཡིན་མོད། ཆུ་བོ་གཉིས་འདྲེས་ཞེས་པའི་གོ་བ་ནི་བཀའ་གདམས་ཀྱི་ལུས་ཡོངས་རྫོགས་ཞིག་ལ་བརྟེན་དགོས་ཏེ་ཁོལ་འདོན་སོགས་ལ་དེའི་མཚན་ཉིད་རྫོགས་པར་མ་ཚང་བས་སོ། །དེས་ན་འདིའི་ཕྱག་ཆེན་ནི་ལྷན་ཅིག་སྐྱེས་སྦྱོར་སོགས་རྗེ་བཙུན་ནས་བརྒྱུད་པ་དང་། བཀའ་གདམས་ནི་སྐྱེས་བུ་གསུམ་གྱི་ལམ་རིམ་ཏེ། གཉིས་པོ་རྗེ་སྒམ་པོ་པའི་ཐུགས་མཚོར་བབ་ཅིང་། གཞན་དོན་ཡང་ཕྱག་ཆེན་ཤས་ཆེ་ཙམ་ལས་གཞན་ལམ་རིམ་གྱི་སྒོ་ནས་ཀྱང་རྒྱ་ཆེར་མཛད་པ་དང་། ཕྱག་ཆེན་ཉིད་ཀྱང་དབང་པོ་རིམ་གྱིས་པའི་དོན་དུ་མཛད་པའི་ཚེ། དལ་འབྱོར་རྙེད་དཀའ་སོགས་སྐྱེས་བུ་ཆུང་འབྲིང་གི་ལམ་ལ་ངོ་སྤྲོད་ཆེས་རྒྱས་པ་བཀའ་གདམས་ཀྱི་བཞིན་མཛད་པས་དང་། ལྷག་པར་དྭགས་པོ་ཆོས་བཞི་ཞེས་གདམས་ངག་ཚོ་གཅིག་ལ་བཀའ་ཕྱག་གཉིས་ཀ་འགྲིལ་བར་མཛད་པ་སོགས་ཀྱིས་ཆུ་བོ་གཉིས་འདྲེས་སུ་གྲགས་ལ་ཁྱེད་ལྟར་ན་